Document ID: 32011R1171

UREDBA KOMISIJE (EU) št. 1171/2011
z dne 16. novembra 2011
o zavrnitvi odobritve nekaterih zdravstvenih trditev na živilih, razen tistih, ki se nanašajo na zmanjšanje tveganja za nastanek bolezni ter na razvoj in zdravje otrok
(Besedilo velja za EGP)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe (ES) št. 1924/2006 Evropskega parlamenta in Sveta z dne 20. decembra 2006 o prehranskih in zdravstvenih trditvah na živilih (1) ter zlasti člena 18(5) Uredbe,
ob upoštevanju naslednjega:
(1)
V skladu z Uredbo (ES) št. 1924/2006 so zdravstvene trditve na živilih prepovedane, razen če jih Komisija v skladu z navedeno uredbo odobri in uvrsti na seznam dovoljenih trditev.
(2)
Uredba (ES) št. 1924/2006 določa tudi, da nosilci živilske dejavnosti lahko vloge za odobritev zdravstvenih trditev predložijo pristojnemu nacionalnemu organu države članice. Pristojni nacionalni organ veljavne vloge posreduje Evropski agenciji za varnost hrane (v nadaljnjem besedilu: Agencija).
(3)
Agencija po prejemu vloge takoj obvesti druge države članice in Komisijo ter pripravi mnenje o zadevni zdravstveni trditvi.
(4)
Komisija ob upoštevanju mnenja Agencije odloči o odobritvi zdravstvenih trditev.
(5)
Družba Yakult Europe B.V. je v skladu s členom 13(5) Uredbe (ES) št. 1924/2006 predložila vlogo, Agencija pa je morala pripraviti mnenje o zdravstveni trditvi v zvezi z vplivi živega seva Lactobacillus casei Shirota na ohranjanje zaščite zgornjih dihalnih poti pred patogeni s podpiranjem delovanja imunskega sistema (vprašanje št. EFSA-Q-2010-00137) (2). Vlagatelj je med drugim predlagal naslednjo trditev: „Dnevno uživanje živega seva Lactobacillus casei Shirota, prisotnega v izdelku iz fermentiranega mleka, pomaga ohranjati zaščito zgornjih dihalnih poti, tako da pomaga podpirati delovanje imunskega sistema“.
(6)
Komisija in države članice so 18. oktobra 2010 prejele znanstveno mnenje Agencije, ki je na podlagi predloženih podatkov ugotovila, da vzročno-posledična povezava med uživanjem seva Lactobacillus casei Shirota in navedeno trditvijo ni utemeljena. Ker zdravstvena trditev ne izpolnjuje zahtev iz Uredbe (ES) št. 1924/2006, se ne sme odobriti.
(7)
Družba Piimandusühistu E-Piim (mlekarska zadruga E-Piim) je v skladu s členom 13(5) Uredbe (ES) št. 1924/2006 predložila vlogo, Agencija pa je morala pripraviti mnenje o zdravstveni trditvi v zvezi z vplivi Lactobacillus plantarum TENSIATM v poltrdem „srcu prijaznem“ siru znamke HarmonyTM, ki je podoben edamcu, na ohranjanje normalnega krvnega tlaka (vprašanje št. EFSA-Q-2010-00950) (3). Vlagatelj je predlagal naslednjo trditev: „Redno uživanje (vsaj tri tedne) 50 g/dan sira Südamejuust („srcu prijaznega“ sira) znamke HarmonyTM, ki vsebuje probiotik Lactobacillus plantarum TENSIATM, pomaga ohranjati zdrav srčno-žilni sistem/zdravo srce z znižanjem krvnega tlaka/simbol srca“.
(8)
Komisija in države članice so 14. februarja 2011 prejele znanstveno mnenje Agencije, ki je na podlagi predloženih podatkov ugotovila, da vzročno-posledična povezava med uživanjem Lactobacillus plantarum TENSIATM v poltrdem „srcu prijaznem“ siru znamke HarmonyTM, ki je podoben edamcu, in navedeno trditvijo ni utemeljena. Ker zdravstvena trditev ne izpolnjuje zahtev iz Uredbe (ES) št. 1924/2006, se ne sme odobriti.
(9)
Zdravstveni trditvi iz te uredbe sta zdravstveni trditvi iz točke (a) člena 13(1) Uredbe (ES) št. 1924/2006, zato zanju velja prehodno obdobje iz člena 28(5) navedene uredbe. Agencija je ugotovila, da vzročno-posledične povezave med živili in navedenima trditvama niso utemeljene, zato trditvi nista v skladu z Uredbo (ES) št. 1924/2006 in se prehodno obdobje iz navedenega člena zanju ne more uporabiti.
(10)
Za zagotovitev popolne skladnosti s to uredbo morajo nosilci živilske dejavnosti in pristojni nacionalni organi sprejeti potrebne ukrepe za zagotovitev, da izdelki, na katerih sta navedeni zdravstveni trditvi iz Priloge k tej uredbi, najpozneje šest mesecev po začetku veljavnosti te uredbe niso več prisotni na trgu.
(11)
Pri določanju ukrepov iz te uredbe so bile upoštevane pripombe, ki so jih vlagatelja in predstavniki javnosti poslali Komisiji v skladu s členom 16(6) Uredbe (ES) št. 1924/2006.
(12)
Ukrepi, predvideni s to uredbo, so v skladu z mnenjem Stalnega odbora za prehranjevalno verigo in zdravje živali, Evropski parlament in Svet pa mu nista nasprotovala -
SPREJELA NASLEDNJO UREDBO:
Člen 1
1. Zdravstveni trditvi iz Priloge k tej uredbi se ne uvrstita na seznam dovoljenih trditev Unije v skladu s členom 13(3) Uredbe (ES) št. 1924/2006.
2. Vendar izdelki, na katerih sta navedeni ti zdravstveni trditvi in ki so dani na trg ali označeni pred datumom začetka veljavnosti te uredbe, lahko ostanejo na trgu največ šest mesecev po navedenem datumu.
Člen 2
Ta uredba začne veljati dvajseti dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 16. novembra 2011

Labels: 17
16
0
3
12